6 langelis. Su sanitarijos ir fitosanitarijos priemonėmis susijusių kliūčių šalinimas. Keli sėkmės pavyzdžiai ·Japonija. Žemės ūkio maisto produktai Draudimas importuoti jautieną dėl GSE Daugiau kaip 20 metų Japonija draudžia importuoti jautieną iš šalių, pranešančių apie GSE protrūkį. Tokios priemonės laikomos neproporcingomis, o Japonija nepateikė mokslo duomenimis grindžiamo rizikos vertinimo, kuriuo būtų galima pateisinti už OIE standartą griežtesnes priemones. Pastaraisiais metais, įvykus dialogui su Japonijos valdžios institucijomis, kelioms ES valstybėms narėms su GSE susijęs draudimas panaikintas. 2019 m., po kelerius metus trukusių diskusijų, Japonija panaikino draudimą importuoti jautieną iš Kroatijos ir sutiko priimti vyresnių nei 30 mėnesių galvijų mėsą iš Airijos. ES ir Japonijos ekonominės partnerystės susitarimu sukurtos naujos dvišalės struktūros suteikia daugiau galimybių Komisijai sprendžiant šį klausimą su Japonija reikalauti apčiuopiamesnių rezultatų ir panaikinti likusias kliūtis. Visai šaliai taikomas draudimas labai patogeniško paukščių gripo protrūkių atvejais Su paukščių gripo viruso infekcija susijusiuose OIE tarptautiniuose standartuose apibrėžiami protrūkių atvejai, dėl kurių neturėtų būti imamasi jokių prekybos ribojimo priemonių, ir atvejai, kai prekybos apribojimai turėtų būti taikomi tik nustatytoms užkrėstoms atitinkamos šalies sritims (o ne visai teritorijai). Japonija po patogeniško paukščių gripo protrūkių draudimus taiko visai šaliai, nepaisydama ES taikomų tarptautinį standartą atitinkančių veiksmingų ir griežtų skirstymo į regionus priemonių, kurios turėtų leisti toliau saugiai prekiauti. Padaryta tam tikra pažanga, nes labai patogeniško paukščių gripo protrūkių atveju periniai kiaušiniai ir vienadieniai paukščiukai iš Nyderlandų gali būti iš neužkrėstų zonų eksportuojami į Japoniją. Remdamasi, be kita ko, pagal ES ir Japonijos susitarimą sukurtomis naujomis dvišalėmis struktūromis, Komisija plačiau bendradarbiauja su Japonija, kad būtų įtvirtintas abipusis su gyvūnų sveikatos būkle susijusių skirstymo į regionus priemonių pripažinimas. Tikimasi, kad per priimtiną laikotarpį šiame projekte bus pasiekta apčiuopiamų rezultatų. ·Kanada. Žemės ūkio maisto produktai Fitosanitarinės šviežių pomidorų importo sąlygos 2016 m. įsigaliojo Kanados fitosanitariniai šviežių pomidorų importo reikalavimai, susiję su Tuta absoluta (pomidorų pjaustasparne kandimi), pagal kuriuos turi būti pašalintos pomidorų žaliosios dalys, jeigu pomidorai importuojami iš Tuta absoluta užkrėstos šalies. 2019 m. Ispanijai pirmajai leista sertifikuoti šviežių pomidorų vaisių be žaliųjų dalių siuntas. Taip pat domimasi galimybe eksportuoti pomidorus su žaliosiomis dalimis, todėl Kanadai pateiktas prašymas ir jame išdėstytos kontrolės sąlygos, kuriomis užtikrinama, kad prekyba būtų visiškai saugi. Kanada šį prašymą dar nagrinėja. Nepagrįsti prekybos apribojimai nepripažįstant, kad ES valstybės narės arba jų teritorijos neužkrėstos citrinmediniais ir azijiniais ūsuočiais 2013 m. Kanada nepagrįstai uždraudė iš visos ES importuoti augalus, kurių stiebo skersmuo didesnis nei 10 mm, manydama, kad prekiaujant kyla citrinmedinių ir azijinių ūsuočių perdavimo rizika. Iš tiesų šie kenksmingieji organizmai ES yra tinkamai reguliuojami taikant griežtas kontrolės priemones, todėl prekybos partneriai turėtų pripažinti kenksmingaisiais organizmais neužkrėstas teritorijas. Atsakydama į Komisijos prašymą, Kanada pripažino, kad citrinmediniais ir azijiniais ūsuočiais neužkrėsta 21 ES valstybė narė. Komisija toliau diskutuoja su Kanada siekdama, kad būtų pripažintos ir kenksmingaisiais organizmais neužkrėstos teritorijos jų paveiktose ES valstybėse narėse. ·Meksika. Žemės ūkio maisto produktai Šviežių vaisių ir daržovių importo apribojimai ES vaisių ir daržovių eksportui į Meksiką trukdo importo protokolai, kuriuose nustatyta neproporcinga rizikos mažinimo priemonė (šaltasis apdorojimas) ir patikrinimai prieš išsiunčiant kilmės šalyje, už kuriuos moka pramonės atstovai (išankstinis muitinis įforminimas). Meksika dar nenurodė, kuo grindžiamas jos rizikos vertinimas, kuriuo remdamasi ji taiko tokias įvairias kenkėjų kontrolės ir rizikos mažinimo priemones. Be to, priemonių, kuriomis siekiama sumažinti karantininių kenksmingųjų organizmų poveikį citrusiniams vaisiams, obuoliams, kriaušėms, kiviams ir persikams, sąrašas yra gausus ir sudėtingas. Kad produktą būtų leidžiama įvežti į Meksiką, kiekvienas produktas tiriamas atskirai. 2019 m. šalinant šią kliūtį padaryta pažanga, kai Meksika patvirtino kriaušių importą iš Belgijos. Meksika taip pat pranešė apie iš Italijos importuojamiems kiviams taikomas fitosanitarines importo sąlygas (prašymas nagrinėjamas nuo 2006 m.) ir 2019 m. antrąjį pusmetį importo sąlygas paskelbė savo interneto svetainėje, taigi kiviams iš Italijos rinka yra atvira. Ilgos kiaulienos importo patvirtinimo procedūros Meksika taiko ilgas kiaulienos importo patvirtinimo procedūras. Per pastaruosius kelerius metus padaryta pažanga ir 2019 m. Nyderlandams leista eksportuoti kiaulieną. Meksika taip pat įsipareigojo palaipsniui įvesti tvarką, pagal kurią leidimą gavusios valstybės narės būtų iš anksto įtraukiamos į sąrašą, todėl nebereikėtų būsimų įmonių audito.